กระทรวงมหาดไทยประสานกรุงเทพมหานครเพิ่มความเข้มงวดในการดูแลพื้นที่ ขณะที่ต่างจังหวัดยังไม่พบขณะนี้ยังไม่พบความเคลื่อนไหวที่ผิดปกติ
พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงเหตุระเบิดหลายจุดในพื้นที่กรุงเทพมหานครว่า ได้พูดคุยกับผู้ว่าราชการกรุงเทพมหานครแล้ว ให้สั่งการไปยังเจ้าหน้าที่ของกรุงเทพมหานครในทุกเขต โดยเฉพาะเจ้าหน้าที่ที่ปฏิบัติงานรักษาความสะอาดให้ติดตามสถานการณ์อย่างใกล้ชิดและให้ระมัดระวังสิ่งผิดปกติ หากเจอให้ประสานแจ้งไปยังหน่วยงานที่เกี่ยวข้องในการเข้ามาดูแลสถานการณ์และตรวจตราในพื้นที่         ส่วนในต่างจังหวัดขณะนี้ยังไม่พบความเคลื่อนไหวที่ผิดปกติใด ๆ โดยช่วงบ่ายวันนี้ (2 ส.ค.62) ตนเองจะออกคำสั่งกำชับไปยังผู้ว่าราชการจังหวัดทั่วประเทศอีกครั้งในการดูแลรักษาความปลอดภัย หากพบสิ่งผิดปกติหรือต้องสงสัยให้รีบแจ้งเจ้าหน้าที่ ทั้งนี้พื้นที่กรุงเทพมหานครและต่างจังหวัดมีสภาพพื้นที่ของชุมชนที่แตกต่างกันจึงทำให้การดูแลมีความแตกต่างกันตามไปด้วย อย่าวไรก็ตามหวังว่าจะไม่เกิดเหตุการณ์ลักษณะนี้ขึ้นอีกเพราะส่งผลกระทบต่อภาพลักษณ์ของประเทศ โดยเฉพาะภาคการท่องเที่ยว         รัฐมนตรีว่าการกระทรวงมหาดไทย ยังหวังว่า คนไทยด้วยกันจะไม่ทำร้ายประเทศชาติ เพราะไม่ว่าจะเกิดอะไรขึ้นก็ส่งผลกระทบต่อประเทศชาติทั้งเศรษฐกิจ และชีวิตความเป็นอยู่รวมถึงความปลอดภัยของประชาชนทั้งสิ้น